Dolutegravir

**Dolutegravir (DTG)**, poznat po trgovačkim nazivima **Tivicay** i **Instgra**, je antiretrovirusni lijek koji se, zajedno s drugim lijekovima, koristi za liječenje HIV/AIDS-a. Također se može koristiti kao dio postekspozicijske profilakse za sprječavanje HIV infekcije nakon moguće izloženosti. Uzima se oralno.

Među čestim nuspojavama nakon uzimanja medikamenta mogu se javiti poteškoće pri spavanju, umor, dijareja, povišen šećer u krvi i glavobolja. Ozbiljne nuspojave uključuju alergijske reakcije i probleme s jetrom. Zabrinutost da upotreba tokom trudnoće može štetiti bebi opovrgnuta je dodatnim istraživanjima koja su pokazala da ne postoji statistički značajna razlika u učestalosti defekata neuralne cijevi kod primjene dolutegravira u poređenju s drugim antiretrovirusnim lijekovima. Nije jasno da li je upotreba tokom dojenja sigurna. Dolutegravir je inhibitor prijenosa lanca HIV integraze koji blokira djelovanje enzima integraze, neophodnog za razmnožavanje virusa.

Odobren je za medicinsku upotrebu u SAD-u 2013. Na listi je esencijalnih lijekova Svjetske zdravstvene organizacije. Dostupna je i kombinacija abacavir/dolutegravir/lamivudin, koja sadrži abacavir i lamivudin. Od 2019. godine, SZO preporučuje DTG kao terapiju prvog i drugog izbora za sve osobe koje žive s HIV-om.

## Medicinska primjena 
Doluteravir je odobren za primjenu kod šire populacije osoba zaraženih HIV-om. Može se koristiti za liječenje odraslih osoba za HIV-om koje nikada ranije nisu primale terapiju protiv HIV-a (tzv. terapijski naivni pacijenti), kao i odraslih koji su već bili na terapiji (tzv. terapijski iskusni pacijenti), uključujući i one koji su prethodno liječeni drugim inhibitorima prijenosa lanca integraze.

Također je odobren za djecu uzrasta od 12 i više godina, tjelesne mase najmanje 40 kilograma, bez obzira da li su ranije koristili HIV medikamente, ali da prethodno nisu uzimali druge inhibitore prijenosa lanca integraze.

U Evropskoj uniji indiciran je, u kombinaciji sa drugim antiretrovirusnim lijekovima, za liječenje odraslih, adolescenata i djece starije od šest godina zaraženih virusom humane imunodeficijencije.

U junu 2020. indikacija za dolutegravir u SAD-u ažurirana je tako da uključuje djecu staru najmanje 4 sedmice i tjelesne mase najmanje 3 kg.

### Trudnoća 
U 2019. godini postojala je zabrinutosti da upotreba tokom trudnoće može dovesti do povećanog rizika od defekata neuralne cijevi. Međutim, dalja istraživanja su opovrgla te tvrdnje, utvrdivši da ne postoji statistička razlika između dolutegravira i drugih antiretrovirusnih lijekova.

Prema podacima od 31. januara 2024. godine, dolutegravir je preporučeni antiretrovirusni lijek Nacionalnog instituta za zdravlje (NIH) za trudnice, kao i za osobe koje planiraju trudnoću.

## Historija 
U februaru 2013. godine, američka Uprava za hranu i lijekove (FDA) objavila je da će ubrzati postupak odobravanja dolutegravira. Dolutegravir je 13. avgusta 2013. godine odobren za medicinsku upotrebu u Sjedinjenim Američkim Državama. Dana 4. novembra 2013. godine, dolutegravir je odobrilo kanadsko ministarstvo zdravstva, *Health Canada*. Evropska komisija ga je 16. januara 2014. godine odobrila za upotrebu širom Evropske unije.

U 2019. godini, trostruka kombinovana terapija, u kojoj je dolutegravir zamijenio efavirenz, uvedena je kao prva linija liječenja za sve osobe sa HIV-om (osim trudnica) u javnom sektoru Južnoafričke Republike.

U junu 2020. godine, dolutegravir je odobren u SAD-u sa indikacijom za liječenje HIV-1 infekcije kod djece stare najmanje četiri sedmice i teške najmanje 3 kg, u kombinaciji sa drugim antiretrovirusnim tretmanima. Namijenjen je za liječenje djece stare najmanje 4 sedmice i težine 3 kg koja nikada ranije nisu liječena od HIV-a ili koja su liječena, ali ne lijekom iz klase inhibitora integraze (INSTI).

Američka Uprava za hranu i lijekove (FDA) dodijelila je odobrenje za *Tivicay* i *Tivicay PD* kompaniji *ViiV Healthcare*. UNAIDS je podržao odluku o uvođenju prisilne licence. Kompanija *ViiV Healthcare* izrazila je neslaganje sa odlukom vlade Kolumbije o korišćenju prisilne licence. Poseban sporazum sa organizacijom *Medicines Patent Pool* dozvoljava distribuciju generičkih verzija lijeka u Kolumbiji, ali je to ograničeno isključivo na djecu.

## Klimatske promjene 
Dolutegravir, kojeg koristi 24 miliona ljudi u zemljama sa niskim i srednjim prihodima, značajno je smanjio emisiju ugljika u poređenju sa prethodnim standardom liječenja, efavirenzom. Ovo je prvi izvještaj koji analizira uticaj na životnu sredinu jednog široko korišćenog lijeka u poređenju sa njegovom alternativom. Prema podacima organizacije Unitaid, ovaj prelazak će spriječiti ispuštanje više od 26 miliona tona CO2 u atmosferu u periodu između 2017. i 2027. godine, što je ekvivalentno eliminaciji desetogodišnje emisije ugljika čitave Ženeve u Švicarskoj.

## Reference 
Kategorija:Lijekovi
Kategorija:Lijekovi sa djelovanjem na gastrointestinalni sistem i metabolizam